黎廷瑞
忠烈侯酷好山水作葬书以行於世元翁其族子传
英英太极翁，器明吴楚甲。
驰辂使沙漠，杖钺帅巴峡。
南瞻岭表缩，东睨溟涨狭。
林居念环辙，简脱卑藏筴。
夫君玉树彦，同祖宝剑匣。
六籍既淹通，异闻更博洽。
姬公卜宅洛，成后鼎定郏。
理也匪荒唐，古甿遗检柙。
支分景纯书，嫡出杨氏法。
苍苍郁孤台，仙枝竹林插。
芳春适游衍，千金日娱狎。
厚坤行万龙，立特飞次夹。
幽幽何绵绵，意脉能擢掐。
神文遂尔授，玄镐了然胠。
俗师守橐囊，群喙闹凫鸭。
青霄孤鹤唳，未吐气先压。
蹇予少狂走，黄尘满乌帢。
山川子长笔，天地伯伦锸。
某丘可以老，白石盟愿歃。
祝君昌兹术，四海救贫乏。